Rossiya TIV jurnalist Pavel Sheremetning o‘limida Kremlning qo‘li borligi haqidagi ayblovlarga javob berdi

Rossiya tashqi ishlar vazirligi Ukraina IIVning jurnalist Pavel Sheremetning o‘ldirilishida Moskvaning qo‘li borligi haqidagi taxminiga javob berdi. Izoh vazirlikning rasmiy saytida chop etildi, deb xabar beradi “RBK”.

“Pavel Sheremet prinsipial inson bo‘lib, ko‘pincha hukumatga tanqidiy yondashar edi. Uning fuqarolik pozitsiyasi chiqishlari va maqolalarida aniq ifodalanar va nuqtai nazari rasmiy qarashga har doim ham mos kelmas edi. Ammo Rossiyada, qarashlardagi farqqa qaramay, uning professional faoliyati uchun jismoniy tahdid yo‘q edi”, — deyiladi bayonotda.
TIV Sheremetni Ukrainada shakllangan tizimning navbatdagi qurboni deb atadi.
Eslatib o‘tamiz, Kiyevda 20-iyul, chorshanba kuni mahalliy vaqt bilan 7:45 da avtomobil portlashi oqibatida Pavel Sheremet halok bo‘ldi.
Ukraina IIV rahbari maslahatchisi Zoryan Shkiryak jurnalistning avtomobilida yasama portlovchi qurilma ishga tushganligini ma’lum qildi.